Správa o činnosti Úradu priemyselného vlastníctva SR 
za roky 2001 a 2002

Kompetencie  Úradu priemyselného vlastníctva Slovenskej republiky (ďalej „úrad“), ktorý je ústredným orgánom štátnej správy pre oblasť priemyselného vlastníctva, vyplývajú zo zákona  č. 575/2001 Z. z. o organizácii činnosti vlády              a organizácii ústrednej štátnej správy. Úrad rozhoduje o poskytovaní právnej ochrany na vynálezy, dizajny, úžitkové vzory a topografie polovodičových výrobkov, ochranné známky  a označenia pôvodu výrobkov. Úrad nemá podriadené organizácie.

Správa o činnosti úúÚradu obsahuje zhodnotenie jeho činnosti za roky 2001 a 2002 so zameraním najmä na hlavné činnosti úradu. Je členená na päť častí, kde:
•	v prvej časti sú uvedené najmä aktivity úradu pri preberaní acquis communautaire implementáciou  ďalších komunitárnych prepisov do nových národných právnych noriem a medzinárodné dohovory,
•	v druhej časti táto správa obsahuje informácie o výkonných činnostiach úradu, ktorými je prieskumové konanie a rozhodovanie o patentových prihláškach, prihláškach úžitkových vzorov, prihláškach dizajnov, prihláškach topografií polovodičových výrobkov, ochranných známok a označení pôvodu výrobkov,
•	tretia časť je zameraná na poskytovanie priemyselno-právnych informácií verejnosti,
•	informácii o ľudských zdrojoch je venovaná štvrtá časť,  
•	ďalšie aktivity úradu, ako je vzdelávanie, publikačná činnosť, spolupráca s inštitúciami    a pod. sú uvedené v piatej časti.

I. Legislatívno-právna a medzinárodná činnosť

Legislatívno-právna činnosť 

Roky 2001 a 2002 boli mimoriadne bohaté na legislatívne zmeny a medzinárodné aktivity. 

V októbri 2001 Národná rada Slovenskej republiky (NR SR) schválila Zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon), ktorého podstatné časti sú platné od 1. novembra 2001. Nový zákon predstavuje komplexnú úpravu patentového práva na Slovensku. Potreba jeho prijatia bola vyvolaná prebiehajúcimi zmenami spojenými s integračnými ambíciami Slovenska, najmä vo vzťahu k Európskej únii. Najzásadnejšími úpravami bola  integrácia legislatívy EÚ týkajúcej sa patentov, a to nariadenia ES č. 1768/92 o vytvorení dodatkového ochranného osvedčenia na lieky, nariadenia EÚ č. 1610/96 o vytvorení dodatkového ochranného osvedčenia na výrobky na ochranu rastlín, smernice č. 98/44 EC o právnej ochrane biotechnologických vynálezov, ako aj Dohody o patente spoločenstva č. 89/596/EEC, v častiach odporúčaných Európskym patentovým úradom. Implementovanie Európskeho patentového dohovoru (EPD) a zapracovanie požiadaviek európskej smernice č. 98/44/EC bolo výrazným predvstupovým krokom k EPD a prípravou na plnohodnotné začlenenie Slovenska do európskeho právneho systému. Po schválení EPD v NR SR, podpísaní prezidentom SR boli ratifikačné listiny na prístupu SR odovzdané v marci 2001 vláde Spolkovej republiky Nemecka.

Koncom roka 2001 schválila NR SR Zákon č.  577/2001 Z. z. , ktorým sa mení a dopĺňa zákon č. 55/1997 Z. z. o ochranných známkach, v ktorom sú zapracované požiadavky dôslednejšej harmonizácie s právom Európskej únie a tiež pripomienky opierajúce sa o poznatky získané v konaní o ochranných známkach. 

Zároveň sa začali prípravné práce na návrhu zákona o dizajne, ktorý už v júni  2002 bol schválený v NR SR ako Zákon č. 444/2002 o dizajnoch. Do právneho poriadku Slovenskej republiky bola implementovaná smernica 98/71 EC Európskeho parlamentu a Rady z 13. októbra 1998 o právnej ochrane dizajnov, čím bolo harmonizované aj dizajnové právo s právom Európskeho spoločenstva a Európskej únie.

Úrad tiež vykonával prípravné práce na návrhu zákona o označení pôvodu výrobkov               a zemepisnom označení výrobkov, ktoré sú v legislatívnom pláne vlády SR na máj 2003.

Určité nedostatky patentového zákona, ktoré vznikli najmä v rámci schvaľovacieho procesu v NR SR, bolo nutné urýchlene opraviť, preto aktivity úradu vyústili v roku  2002 do novely patentového zákona, ktorú NR SR prijala v júni 2002 ako Zákon č. 402/2002 Z. z., ktorým sa mení a dopĺňa zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon).

Okrem týchto zákonov boli v priebehu rokov 2001 a 2002 spracované, prerokované                a schválené príslušné vykonávacie predpisy:

Súbežne pokračovali práce na zásadnej transformačnej zmene úradu, týkajúcej sa postavenia úradu a jeho pripravovaného prechodu na nezávislú inštitúciu v zmysle auditu štátnej správy, ktorá vychádza zo skúseností porovnateľných európskych patentových úradov. 

Právne predpisy, ktoré úrad pripravil, prerokoval a zaviedol do praxe v rokoch 2001 a 2002:
•	Zákon č. 435/2001 Z. z. o patentoch, dodatkových ochranných osvedčeniach a o zmene    a doplnení niektorých zákonov (patentový zákon)
•	Zákon č. 557/2001 Z. z., ktorým sa mení a dopĺňa zákon č. 55/1997 Z. z. o ochranných známkach
•	Zákon č.  444/2002 Z. z.  o dizajnoch
•	Vyhláška Úradu priemyselného vlastníctva Slovenskej republiky č. 223/2002 Z. z., ktorou sa vykonáva zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon)
•	Vyhláška Úradu priemyselného vlastníctva Slovenskej republiky č. 629/2002 Z. z., ktorou sa vykonáva zákon č. 444/2002 Z. z. o dizajnoch
•	Vyhláška Úradu priemyselného vlastníctva Slovenskej republiky č. 709/2002 Z. z., ktorou sa mení a dopĺňa vyhláška Úradu priemyselného vlastníctva Slovenskej republiky č. 117/1997 Z. z., ktorou sa vykonáva zákon č. 55/1997 Z. z. o ochranných známkach
•	Oznámenie Ministerstva zahraničných vecí Slovenskej republiky č. 376/2002 Z. z.          o podpísaní Dohovoru o udeľovaní európskych patentov (Európskeho patentového dohovoru) a o uzavretí Revízie znenia textu Dohovoru o udeľovaní európskych patentov (Európskeho patentového dohovoru)

•	Ďalšie právne predpisy, platné pre oblasť priemyselného vlastníctva koncom roku 2002
Zákon č. 527/1990 Zb. o vynálezoch, priemyselných vzoroch a zlepšovacích návrhoch (platí pre zlepšovacie návrhy),
•	Zákon č. 55/1997 Z. z. o ochranných známkach, v znení neskorších predpisov,
•	Zákon č. 478/1992 Zb. o úžitkových vzoroch,
•	Zákon č. 146/2000 Z. z.  o ochrane topografií polovodičových výrobkov,
•	Zákon č. 174/1977 Zb. o ochrane označení pôvodu výrobkov,
•	Zákon č. 90/1993 Z. z. o opatreniach v oblasti priemyselného vlastníctva.

Medzinárodná činnosť

V medzinárodnej oblasti úrad zabezpečoval gesciu plnenia 13 medzinárodných zmlúv          a dohovorov v oblasti priemyselného vlastníctva záväzných pre Slovenskú republiku. 

Pravidelne spracoval správy k plneniu negociačnej pozície SR v rámci kapitoly 5 – Právo obchodných spoločností, spolupracoval pri vypracovaní správy o pripravenosti Slovenskej republiky na vstup do Európskej únie a vypracoval stanoviská k návrhu textu Dohody            o pristúpení SR k Európskej únii v rámci kapitoly 5.

V súlade s hlavnou prioritou Slovenskej republiky, začlenením do Európskej únie, úrad plnil najmä záväzky vyplývajúce z Európskej dohody o pridružení (čl. 67 a prílohy XII) v oblasti priemyselného vlastníctva, teda záväzky potrebné na prístup k Európskemu patentovému dohovoru, na členstvo v Európskej patentovej organizácii a na rozvoj spolupráce s Európskym patentovým úradom a  Úradom pre harmonizáciu vnútorného trhu. 

Európska patentová organizácia (EPO) je organizácia európskych krajín so sídlom              v Mníchove, ktorá rozhoduje o udeľovaní európskych patentov.  Konanie o patentových prihláškach prebieha na jednom mieste, po udelení európskeho patentu, za podmienky splnenia zákonných podmienok, európsky patent platí vo všetkých  štátoch európskej únie, pre ktoré boli dezignované. 

Úrad úspešne pokračoval v procedurálnom zabezpečení prístupového procesu Slovenskej republiky k Európskemu patentovému dohovoru (EPD) a k Dohovoru o patentovom práve (DPP). 

Slovenská republika sa stala 1. júla 2002 sa plnoprávnym členom Európskej patentovej organizácie a pristúpila k EPD. Od tohto dátumu sa otvorili pre úrad nové možnosti v rámci ako riadneho ehočlenského éhoštátuu EPD, zástupcovia úradu sa pravidelne zúčastňujú zasadaní Správnej rady EPO a výborov EPO. 

Zamestnanci úradu sa v rámci realizácie programu Phare-RIPP (Regionálny program priemyselného vlastníctva – spoločného programu Európskeho patentového úradu                  a Európskej komisie) zúčastňoval odborných seminárov z oblasti patentov, patentových informácií organizovaných EPÚ a tiež odborných seminárov a workshopov  z oblasti ochranných známok, ktoré organizoval OHIM. 

Úrad pre harmonizáciu vnútorného trhu (OHIM) je inštitúciou Európskej komisie pre ochranné známky a dizajny so sídlom v Alicante (Španielsko). V prvom polroku 2001 sa v Alicante uskutočnilo 9. a 10. kontaktné stretnutie predstaviteľov OHIM a odborníkov z národných úradov priemyselného vlastníctva, cieľom ktorých bolo udržiavať dialóg medzi OHIM a úradmi priemyselného vlastníctva členských štátov Európskej únie.

Úrad úzko spolupracuje so Svetovou organizáciou duševného vlastníctva (WIPO), ktoré je agentúrou OSN spravujúcou medzinárodnú agendu duševného vlastníctva (priemyselné práva a autorské práva) so sídlom v Ženeve. 

V decembri 2001 sa uskutočnila už druhá oficiálna štátna návšteva Slovenska Dr. Kamila Idrisa, generálneho riaditeľa WIPO. Počas návštevy sa uskutočnilo jeho prijatie u prezidenta Slovenskej republiky a u ministra zahraničných vecí Slovenskej republiky. Dr. Kamil Idris dostal čestný doktorát Právnickej fakulty Univerzity Mateja Bela v Banskej Bystrici. Generálny riaditeľ WIPO a predsedníčkou úradu podpísali „Memorandum o porozumení medzi WIPO a ÚPV SR“, na základe ktorého sa budú realizovať spoločné aktivity pri posudzovaní súladu návrhu nových zákonov v oblasti priemyselnoprávnej ochrany s acquis communautaire a s medzinárodnými zmluvami uloženými vo WIPO a WTO, pri podpore malého a stredného podnikania a pri formovaní znalostného potenciálu o duševnom vlastníctve na Slovensku. 

V októbri 2002 sa uskutočnil dvojdňový seminár „Duševné vlastníctvo        a malé a stredné podniky“, V novembri tohto roku sa uskutočnila prvá oficiálna návšteva riaditeľa WIPO Academy p. Mpazi Sinjelu v Slovenskej republike. Predmetom návštevy bol rozvoj spolupráce v rámci podpísaného memoranda a to najmä pri podpore malého a stredného podnikania a pri formovaní znalostného potenciálu o duševnom vlastníctve na Slovensku - v oblasti výchovy a vzdelávania v duševnom vlastníctve. P. Sinjela bol oficiálne prijatý na Ministerstve školstva SR, ÚPV SR a na Univerzite Mateja Bela, kde sa stretol s riadiacimi zástupcami univerzít a vysokých škôl v Slovenskej republike.

Zástupcovia úradu sa podľa možností (najmä finančných) zúčastňujú aspoň najdôležitejších zasadaní výborov WIPO. Úrad úzko spolupracoval tiež s Akadémiou WIPO, ktorej hlavným cieľom je slúžiť ako centrum pre špecializované štúdium problematiky ochrany duševného vlastníctva.

Úrad v spolupráci s Ministerstvom hospodárstva SR  zabezpečuje plnenie záväzkov vyplývajúcich z  Dohody o obchodných aspektoch práv duševného vlastníctva (TRIPS), uzatvorenej v rámci Dohody GATT. Úrad sa zúčastňuje zasadaní Rady TRIPS na pôde WTO, kde v rámci medzinárodných rokovaní prezentuje záujmy Slovenskej republiky, v súčasnosti najmä v oblasti ochrany označení pôvodu, a pri uplatňovaní ostatných ustanovení Dohody TRIPS .

Úzku spoluprácu má úrad s patentovými úradmi V4 (Česká republika, Maďarsko              a Poľsko). Na pracovných návštevách, konzultáciách a pracovných kontaktoch si zamestnanci úradov intenzívne vymieňali názory najmä v oblasti legislatívy, konania o patentových prihláškach, prihláškach  úžitkových vzorov. dizajnov a ochranných známok ale aj na spoločný postup v rámci začleňovania sa do Európskej patentovej organizácie.

Už tradične najväčšia pozornosť bola venovaná ďalšiemu rozvoju úspešnej spolupráce s Úradom priemyselného vlastníctva Českej republiky. Pracovné návštevy, konzultácie      a vzájomná výmena skúseností prebiehali na všetkých úrovniach. Za významné je potrebné považovať ustálenie tradície výmeny odborných skúseností s pracovníkmi ÚPV ČR periodicky realizovanej od roku 2001 formou pravidelných stretnutí pracovníkov prvej           a druhej inštancie striedavo na pôde jedného z úradov. Výmena názorov predstavuje zásadnú skutočnosť pre utváranie rozhodovacej praxe úradov v kontexte s celoeurópskymi vývojovými trendmi.

V spolupráci s Ministerstvom hospodárstva Holandského kráľovstva úrad realizoval v roku 2001 Projekt posilnenia činnosti ÚPV SR, ktorý sa už začal prejavovať na zviditeľňovaní úradu v slovenskom kontexte. Jednotlivé časti projektu sa týkali tréningového programu v oblasti vymožiteľnosti práv z priemyselného vlastníctva, digitalizácie patentových slovenských a československých patentov od roku 1919  a prípravy informačnej kampane ÚPV SR, ktorá je zameraná na propagáciu priemyselného vlastníctva a výlučných práv vyplývajúcich z udelenej ochrany.

II. 	Poskytovanie právnej ochrany na predmety priemyselného vlastníctva 

Vynálezy

Činnosť patentového odboru bola v rokoch 2001 a 2002 ovplyvnená najmä zavádzaním nového patentového zákona do praxe. Nový patentový zákon, ktorý je plne harmonizovaný s právom európskej únie tak z hľadiska hmotnoprávneho, ako aj z hľadiska procesného, zaviedol novú formu právnej ochrany vynálezov – dodatkové ochranné osvedčenia na liečivá a výrobky na ochranu rastlín. Zaviedol tiež patentovú ochranu biotechnologických vynálezov. V zákone sú uvedené ustanovenia týkajúce sa možnosti získania a platnosti patentov udelených Európskym patentovým úradom s účinkami na území Slovenskej republiky. Právna úprava vzťahov z vytvorenia vynálezov a uplatnenia patentov má mimoriadny význam ako na ochranu osobných a majetkových práv pôvodcov a majiteľov patentov, tak na hospodársky    a technický rozvoj spoločnosti. 

V roku 2001 bolo na úrade podaných 1 942 patentových prihlášok a v roku 2 002 1 847 patentových prihlášok. Je to takmer 5 % medziročný pokles počtu podaných patentových prihlášok. Menej prihlášok podali  prihlasovatelia zo zahraničia tak priamou cestou ako aj podľa Zmluvy o patentovej spolupráci (PCT). Pritom počet medzinárodných prihlášok, v ktorých je Slovenská republika dezignovaným štátom má ešte stále vzostupnú úroveň    , ale z tohto počtu asi len v 2 % vstúpia prihlasovatelia do národnej fázy konania. Môže to byť zapríčinené vstupom Slovenskej republiky do EPO a predpokladom platnosti európskych patentov na území Slovenskej republiky ale tiež to môže odzrkadľovať skutočný záujem zahraničných subjektov o uplatnenie svojich aktivít v Slovenskej republike. V obidvoch sledovaných rokoch došlo k potešiteľnému, aj keď stále ešte malému nárastu počtu patentových prihlášok domácich prihlasovateľov. K odborom s najväčším počtom prihlášok patrí organická chémia, farmácia, génové inžinierstvo, ale aj obalová technika a stavebníctvo 
Na Úrade priemyselného vlastníctva SR ako na prijímacom úrade PCT prihlášok bolo podaných 24 prihlášok. Po nadobudnutí právoplatnosti nového patentového zákona bolo v roku 2002 podaných prvých 18 žiadostí o udelenie dodatkového ochranného osvedčenia na liečivá a na výrobky na ochranu rastlín. Po pristúpení k Európskemu patentovému dohovoru úrad pripravil podmienky na podanie európskych patentových prihlášok. Do konca roku 2002 táto možnosť nebola využitá.

Patentové prihlášky	2001	2002	
celkom	1 942	1 847	
domáci prihlasovatelia	247	256	
zahraniční prihlasovatelia	1 695	1 591	
               z toho PCT  národná fáza 	1 529	1 475	

Medzinárodné prihlášky PCT	2001	2002	
s dezignáciou pre SR 	73 003	76 465	
podané na ÚPV SR	25	24	

Hlavnou úlohou patentových expertov je na základe objektívneho a kvalifikovaného posudzovania formálnej a vecnej stránky patentových prihlášok rozhodovať o udelení patentovej ochrany na vynálezy. Patentové prihlášky sú zverejňované v súlade so zákonom,  bez zbytočného odkladu, ak je to možné, po 18 mesiacoch od vzniku práva prednosti. Na základe žiadosti patentový expert vykoná úplný prieskum, na základe ktorého vydá rozhodnutie o udelení patentu, resp. zastavení konania alebo zamietnutí prihlášky. Okrem toho úrad vydáva rozhodnutia v rámci sporových konaní, odvolacích konaní, reštitúcií lehoty a pod. Pokles počtu vydaných rozhodnutí v roku 2002 bol spôsobený tým, že šiesti patentoví experti boli po pristúpení k EPD preradení na iné činnosti. 

Rozhodnutia 	2001	2002	
celkove	2 283	1 819	
o zastavení konania/zamietnutí prihlášky	995	1 102	
o udelení patentu	1 050	680	
Zverejnené patentové prihlášky	1990	1876	

Priemerná doba konania o patentových prihláškach je asi 5,5 rokov, čo je doba zodpovedajúca európskemu štandartu. K 31. decembru 2002 bolo v Slovenskej republike platných 4019 patentov.

Úžitkové vzory

Ochrana úžitkovým vzorom je založená na registračnom princípe, úrad vykonáva len prieskum zápisnej spôsobilosti. Pretože ide o priemyselnoprávnu ochranu technických riešení, ktorá je rýchla a lacná, využívajú ju najmä malí a strední podnikatelia. 

Prihlášky úžitkových vzorov	2001	2002	
celkom	366	377	
domáci prihlasovatelia	280	295	
zahraniční prihlasovatelia	86	82	

Ochrana úžitkovým vzorom je vhodná pre tých prihlasovateľov, ktorí chcú ísť so svojimi výrobkami čím skôr na trh. Prihlasovateľ túto ochranu môže získať už za dva, tri mesiace od podania prihlášky úžitkového vzoru. Najviac úžitkových vzorov je zo stavebníctva, osobných a domácich potrieb. 

Rozhodnutia o	2001	2002	
zastavení konania/zamietnutí prihlášky	57	93	
zápise úžitkového vzoru do registra	343	301	

K 31. decembru 2002 bolo v Slovenskej republike platných 1800 úžitkových vzorov.

V roku 2001 vydali patentoví experti 2694 individuálnych správnych rozhodnutí vo veci konania o patentových prihláškach a udelených patentoch a o prihláškach úžitkových vzorov a do registra zapísaných úžitkových vzoroch a v roku 2002  2287 individuálnych správnych rozhodnutí. K patentovým prihláškam a prihláškam úžitkových vzorov, resp. k patentom         a úžitkovým vzorom zapísaným bolo v rokoch 2001 a 2002  zaevidovaných a do databáz zapísaných 28 375 rôznych podaní ,  3736 záznamov o zániku úžitkových vzorov. Bolo vykonaných 8 405 zmien a opráv v databázach. V databázach bolo vykonaných 7 385 záznamov o udržiavaní platnosti patentov, 329 záznamov o predĺžení platnosti úžitkových vzorov, 1006 záznamov o zániku platnosti patentov a 470 záznamov o zániku úžitkových vzorov. Do registrov bolo zapísaných 510 prevodov, 678 zmien v údajoch (meno, názov, adresa, sídlo,...), 58 licenčných zmlúv a 14 ponúk licencie. 

Dizajny

Na dosiahnutie cieľov vnútorného trhu o zrušení prekážok voľného pohybu tovaru bolo nevyhnutné, aby zápis dizajnov do registra poskytoval ich majiteľovi rovnocennú ochranu       a tiež, aby podmienky na nadobudnutie práva k zapísanému dizajnu boli rovnaké, aké sú v členských štátoch Európskej únie. Aproximácia práva bola zameraná najmä na tie ustanovenia, ktoré majú najväčší dopad na fungovanie vnútorného trhu. Nový zákon               o dizajnoch kladie dôraz na osobitný charakter dizajnu, t. j. aby sa vonkajšia úprava výrobku významne odlišovala od doteraz známych vonkajších úprav a predovšetkým predĺžil celkovú dobu ochrany zapísaného dizajnu na obdobie 25 rokov. Termín „priemyselný vzor“ z doterajšej právnej úpravy v novom zákone je nahradený termínom „dizajn“. ktorý je výstižnejší a adekvátnejšie zohľadňuje predstavu verejnosti o predmete priemyselných práv, chránených týmto novým zákonom.

Počet podaných prihlášok dizajnov má už viac rokov kolísajúci charakter. Zatiaľ čo v roku 2001 bolo podané vôbec najmenej prihlášok dizajnov, 15,5 % nárast v roku 2002 oproti predchádzajúcemu roku a najmä nový zákon o dizajnoch by mohli dávať predpoklad na docenenie právnej ochrany dizajnov. 

Prihlášky dizajnov	2001	2002	
celkom	244	282	
domáci prihlasovatelia	155	180	
zahraniční prihlasovatelia	89	102	

Úrad v rámci prieskumového konania podrobí prihlášku dizajnu dôslednému prieskumu, či spĺňa stanovené hmotnoprávne a procesnoprávne podmienky. Prieskum sa končí zápisom dizajnu do registra, zamietnutím prihlášky alebo zastavením konania o prihláške. 

Rozhodnutia o	2001	2002	
zastavení konania/zamietnutí prihlášky	45	50	
zápise dizajnu do registra	253	307	

Priemerná doba konania o prihláške dizajnu je asi pol roka. K 31. decembru 2002 bolo v Slovenskej republike platných 1608 dizajnov.

Ochranné známky

Ani právna úprava známkového práva sa nezaobišla bez zmeny. Schválená novela známkového zákona obsahuje najnevyhnutnejšie zmeny vyplývajúce z požiadaviek Európskej únie na harmonizáciu známkového práva s právom Európskej únie a pripomienok a návrhov expertov úradu a tiež odbornej verejnosti na doplnenie, prípade spresnenie zákona, ktoré vyplynuli zo štvorročného používania platnej právnej úpravy. Ide najmä o problematiku procesnej úpravy námietkového konania, dňa podania, posudzovania absolútnych zápisných výluk a pod. 

V porovnaní s predchádzajúcimi rokmi pretrváva pokles počtu podaných prihlášok ochranných známok. Ide o znížený záujem prihlasovateľov zo zahraničia, ktorí podali v roku 2002 v porovnaní s rokom 2001 takmer o 10 % prihlášok ochranných známok menej. Na druhej strane  sú potešiteľné aktivity domácich prihlasovateľov, ktorí v tom istom období podali o 8,8 % prihlášok ochranných známok viac.

Prihlášky ochranných známok	2001	2002	
celkom	3 958	3 785	
domáci prihlasovatelia	2 158	2 348	
zahraniční prihlasovatelia	1 795	1 437	

Úrad v rámci prieskumového konania podrobí prihlášku dizajnu dôslednému prieskumu, či spĺňa stanovené hmotnoprávne a procesnoprávne podmienky. Prieskum, súčasťou ktorého je námietkové konanie, sa končí zápisom ochrannej známky do registra, zamietnutím prihlášky alebo zastavením konania o prihláške. V oblasti žiadostí o vykonanie zmien v registrovaných známkach (prevodov, zmien mien, sídla, zápise licencií, záložného práva) bolo vybavených o 1262 žiadostí viac.

Rozhodnutia o	2001	2002	
zastavení konania/zamietnutí prihlášky	535	481	
zápise ochranných známok do registra	4043	3802	
Zverejnené prihlášky ochranných známok	2811	3731	
Zápisy zmien do registra	1017	2 279	

Medzinárodnou cestou prostredníctvom Madridskej dohody a Protokolu k Madridskej dohode bolo podaných v roku 2002 v porovnaní s rokom 2001 o 16 % prihlášok ochranných známok menej.  

Medzinárodne zapísané ochranné známky	2001	2002	
s vyznačením SR 	7 297	6 596	
predbežne odmietnuté	740	420	
definitívne zamietnuté	461	562	

K 31. decembru 2002 bolo v Slovenskej republike platných 37 363 ochranných známok zapísaných v registri úradu.

K prihláškam ochranných známok a priemyselných vzorov v konaní bolo v rokoch 2001 a 2002 zaevidované 34 685 rôznych podaní a  3 048 doručeniek o doručení rozhodnutí úradu.            K podaným prihláškam  bolo naskenovaných 8 544 vyobrazení ochranných známok                a dizajnov. V registri dizajnov bolo zapísané predĺženie platnosti pre 326 dizajnov a 575 záznamov o zániku dizajnov. V registri ochranných známok boli vykonané obnovy ochranných známok a zmeny v údajoch majiteľov v 10 292 ochranných známkach.

Označenia pôvodu výrobkov

V rokoch 2001 a 2002 bolo podaných celkovo 3 prihlášok označení pôvodu. Do registra boli zapísané 3 označenia pôvodu výrobkov. 

Sporové konania

V roku 2002 bolo podaných 425, čo je o 7 podaní menej ako v roku 2001. Bol zvýšený počet podaných námietok  na 334 čo je o 21 podaní viac ako v roku 2001. Zvýšenie počtu podaných námietok v posudzovanom období súvisí so zmenou zákona č. 55/1997 Z. z. o ochranných známkach, ktorá sa prejavila až v druhom polroku 2002, vzhľadom na lehotu na zverejnenie prihlášky ochrannej známky vo Vestníku ÚPV SR, od ktorej sa potom odvíja trojmesačná lehota na podanie námietok.   

Vo výmazových konaniach týkajúcich sa ochranných známok bolo v roku 2002 podaných    82 návrhov, čo je o 23 podania menej ako v roku 2001. Ďalšie podania predstavujú 3 návrhy na výmaz dizajnu a  3 návrhy na zrušenie a 3 žiadosť o určenie             patentu. 

V roku 2002 bolo vydaných spolu 93 rozhodnutí týkajúcich sa ochranných známok, patentov, úžitkových vzorov a dizajnov, čo predstavuje pokles o 17 rozhodnutí oproti roku 2001. Ďalej bol vykonaný prieskum námietok podaných tretími osobami a vydali v posudzovanom období 265 rozhodnutí, čo je o 48 rozhodnutí menej ako v roku 2001. 

Činnosť expertov bola v posudzovanom období zameraná predovšetkým na ukončovanie najstarších konaní vo všetkých typoch podaní. Predovšetkým išlo o prípady, ktoré boli naviazané na iné rozhodnutia I. a II. inštancie. 

Sporové konania vo veci	2001	2002	
	podané	rozhodnuté	podané	rozhodnuté	
námietok POZ aj MOZ	313	313	334	265	
ochranných známok	105	96	82	66	
patentov	5	4	6	6	
úžitkových vzorov	4	5	0	10	
dizajnov	5	7	3	11	
Odvolacie konania

V posudzovanom období prijali pracovníci oddelenia 226 nových podaní, na základe ktorých boli začaté konania o rozklade proti prvostupňovému rozhodnutiu vydanému úradom, ako aj konania o preskúmaní rozhodnutia mimo odvolacieho konania. Uvedený počet predstavuje vo vzťahu k podaniam vykonaným účastníkmi konania v prvom polroku 2002 ustálené číslo. Pri komplexnejšom porovnaní s celkovým počtom uvažovaných podaní vykonaných v roku 2001 predstavuje potom nárast približne o 8 percent.
Experti odvolacieho oddelenia pripravili predsedníčke úradu 101 návrhov rozhodnutí o rozkladoch, celkovo v roku 2002 bolo vydaných 185 rozhodnutí . Vo vzťahu k stavu k u koncu roka 2001, kedy bolo neukončených 228 konaní predstavuje tento počet celkové zníženie stavu nevybavených konaní  o 80 konaní. V konaní tak zostáva 148 rozkladov druhoinštančnej agendy. V posudzovanom období boli na oddelení vydané rozhodnutia v niektorých významných kauzách ako je napríklad KOFOLA, ZVL, Miss SR, MATES, ŠANCA, ŠPORTKA, ukončené boli najmä najstaršie podania. 

	2001	2002	
	podané	rozhodnuté	zostáva	podané	rozhodnuté	zostáva	
Rozklady	133	60	203	122	182	147	

V roku 2001 bolo na Najvyšší súd SR podaných proti úradu 6 žalôb. V jednom prípade bolo konanie zastavené a v 5 prípadoch boli žaloby zamietnuté.

V roku 2002 bolo podaných 11 žalôb. V dvoch prípadoch bolo konanie na Najvyššom súde SR zastavené, v 5 prípadoch Najvyšší súd SR zrušil rozhodnutie úradu a vec vrátil na ďalšie konanie, o 4 žalobách nebolo zatiaľ rozhodnuté.

III. Patentové fondy a sprostredkovanie informácií  

     Patentové fondy 

V oblasti patentových fondov a informácií je jednou z hlavných úloh, ktorá vyplýva zo štatútu úradu, získavanie, vedenie a spracovávanie fondu svetovej patentovej a známkovej dokumentácie, jeho sprístupňovanie verejnosti a poskytovanie informácií z oblasti priemyselného vlastníctva.

V rámci budovania fondu bolo v roku 2001 v patentovej knižnici spracovaných celkovo 11 418 prírastkov patentových dokumentov v papierovej forme, 3 005 dokumentov na mikrofišoch a 876 ks optických diskov s celými textami patentových dokumentov.

K produkcii optických diskov obsahujúcich informácie o udelených patentoch krajín strednej a východnej Európy prispel svojou účasťou na projekte ESPACE PRECES aj ÚPV SR. V rámci tohto projektu publikácie patentov bolo na spoločnej sérii CD ROM v roku 2001 vydaných 14 plnotextových a 2 rešeršné CD, pričom počet slovenských patentov na nich dosiahol číslo 970. Celkove sa na celej sérii ESPACE PRECES od roku 1993 nachádza 3 780 patentov udelených ÚPV SR. 

V oblasti ochranných známok úrad spolu s ostatnými uvedenými krajinami strednej a východnej Európy s výnimkou Litvy a Lotyšska participoval na vydávaní rešeršného dvoj-CD ROM ESPACE TRACES. V priebehu roka 2001 sa na kumulatívne dopĺňanej sérii CD zvýšil počet ochranných známok zapísaných ÚPV SR s platnosťou na území Slovenska o 3 211, čím ich počet dosiahol celkove 34 470.

Celkový počet CD ROM a DVD ROM v danom období presiahol hranicu 8 000 kusov, pričom pravidelný ročný prírastok neustále rastie a v roku 2001 dosiahol 940 kusov. Všetky optické disky (rešeršné aj celotextové) sú prístupné záujemcom z radov verejnosti na nahliadnutie na rešeršnom pracovisku úradu za asistencie odborných pracovníkov.

Digitalizácia patentových fondov

Rok 2001 bol významný aj z hľadiska digitalizácie národných patentových fondov od roku 1919 po súčasnosť. Napriek vydávaniu spoločného CD ROM ESPACE PRECES je približne 280 000 národných patentových dokumentov k dispozícii len v papierovej forme. Vďaka pomoci holandskej vlády vo forme grantu na posilnenie činnosti úradu bolo možné zabezpečiť príslušné technické vybavenie na skenovanie dokumentov a tiež zaškolenie personálu na výkon tejto činnosti. Digitalizáciou patentových dokumentov bude možné ich sprístupnenie širokej verejnosti na Slovensku, ale aj v zahraničí a zabezpečenie komplexného stavu techniky tvoreného národnými patentovými dokumentmi v elektronickej forme. V októbri 2001 sa začala testovacia fáza digitalizácie, počas ktorej bolo naskenovaných prvých 2 700 patentových spisov. Do konca roka boli zároveň naskenované všetky úžitkové vzory od čísla 1, čo predstavuje 3 114 dokumentov.
Sprístupňovanie informácií

Sprístupňovanie informácií z oblasti priemyselného vlastníctva širokej verejnosti prebieha aj prostredníctvom internetovej stránky úradu (http://www.upv.sk). V roku 2001boli poskytované na internete vybrané údaje z registrov patentov, úžitkových vzorov, priemyselných vzorov a ochranných známok s priebežnou aktualizáciou (okrem patentov). Úrad poskytuje všetky základné služby z oblasti patentových a známkových informácií záujemcom z radov verejnosti, či už ide o vybavovanie objednávok na vyhotovovanie a zasielanie kópií patentových dokumentov, spracovávanie patentových rešerší na stav techniky, patentové rodiny alebo bibliografické údaje, známkových bibliografických rešerší a rešerší na novosť alebo zameniteľnosť a tiež rešerší z oblasti priemyselných vzorov. Novou službou v tejto oblasti bolo sledovanie profilov patentových dokumentov, ktoré zahŕňa priebežné sledovanie stavu techniky v objednávateľom určených oblastiach a štátoch a pravidelné zasielanie kópií príslušných publikovaných patentových dokumentov.
V roku 2001 úrad vykonal  222  patentových rešerší, 2 219 známkových rešerší a rešerší na priemyselné vzory. Študovňu navštívilo v uvedenom období 1 479 používateľov z radov verejnosti, pre ktorých bolo vyhotovených 4 852 kópií patentových dokumentov priamo na mieste. Na základe písomných objednávok vyhotovených a odoslaných 751 kópií patentových dokumentov.

Informatika

V tejto oblasti úrad vykonal zmeny najmä na internetovej stránke www.upv.sk (www.indprop.gov.sk), ktorá je pre verejnosť nielen najkompletnejším informačným zdrojom o možnostiach, 
náležitostiach a nákladoch priemyselnoprávnej ochrany, ale je aj účinným komunikačným 

prostriedkom. V roku 2001 prešla čiastočnými zmenami vedúcimi k jednoduchšiemu spôsobu vyhľadávania informácií. Reakciou na tieto malé zmeny je iste aj viac než dvojnásobné zvýšenie priemerného počtu návštevníkov oproti roku 2000, a to na viac než 35 000 za rok, čo predstavuje takmer 100 denne. 

V priebehu roka 2001 sa v rámci vnútorného systému zabezpečoval vývoj jednotných databáz registrov patentov, PCT, úžitkových vzorov, priemyselných vzorov,  ochranných známok a medzinárodných ochranných známok, ktoré boli  pre verejnosť sprístupnené v marci 2002. Taktiež boli zavedené a využívané nové disky v rámci Ultranetu úradu, modernizovala sa vnútorná sieť a bola zvýšená aj jej rýchlosť. V spolupráci s EPO sa začal realizovať projekt esp@cenet. 

IV. Ľudské zdroje

V rokoch 2001 úrad zabezpečovali všetky činnosti v oblasti správy pre oblasť priemyselného vlastníctva 148 stáli zamestnanci a 4 stážisti. V roku 2002 to bolo 150 stálych zamestnancov.  Priemerný vek zamestnancov bol 31. decembra 2002 36,3 rokov. Vyše 65 % zamestnancov má vysokoškolské vzdelanie. 

Rozhodovať o udelení patentovej ochrany môžu len odborníci z príslušnej oblasti techniky do ktorej patrí vynález v prihláške opísaný, ktorí si osvojili patentové právo a navyše musia mať pokročilé znalosti najmenej jedného rokovacieho jazyka EU. Podobne platí o zamestnancoch, ktorí rozhodujú o ochranných známkach , dizajnoch, zamestnancoch, ktorí rozhodujú v sporových a odvolacích konaniach.  Pritom priemerný plat na úrade bol v roku 2001: 16 664.-Sk a v roku 2002: 14 900.-Sk. 
Úrad v spolupráci s EPO a WIPO, organizuje pre odborných zamestnancov predvstupové školenia zamerané najmä na výkonné činnosti úradu. V roku 2001 sa 37 zamestancov zúčastnilo medzinárodných odborných seminárov a v roku 2002 sa ich zúčastnilo 16 zamestnancov úradu. Tieto typy školení prebiehajú v cudzích jazykoch ako v úrade tak aj       v zahraničí. Zamestnanci sú tiež zaraďovaní do kurzu Duševné vlastníctvo, kde získavajú informácie z celej oblasti duševného vlastníctva. V roku 2002 ukončilo tento kurz 22 zamestnancov úradu, z toho X obhajobou záverečnej práce. Tieto záverečné práce prinášajú hodnotné informácie z oblasti duševného vlastníctva. V roku 2003 pokračuje v štúdiu 25 zamestnancov úradu a do kurzu je zaradených ďalších X zamestnancov.

Veľká pozornosť je venovaná zvyšovaniu jazykových znalostí. Jazykové kurzy v rôznych formách navštevuje 87 zamestnancov.

Od 1. apríla 2002 vstúpil do platnosti zákon č. 312/2001 Z. z. o štátnej službe a zákon            č. 313/2001 Z. z. o verejnej službe. Úrad priemyselného vlastníctva vykonáva štátnu správu pre oblasť priemyselného vlastníctva. V roku 2001 vydal 7517 individuálnych správnych rozhodnutí, v roku 2002 to bolo 8501 individuálnych správnych rozhodnutí. 

Celkový počet zamestnancov 1. apríla 2002 bol 150. Z tohto počtu, na základe analýzy vykonávaných činností a obhájených pracovných činností požiadalo v lehote do 30. júna 2002 120 zamestnancov o zaradenie do štátnej služby. Jeden zamestnanec zvolil odchod z úradu a sľub štátneho zamestnanca zložilo 119 zamestnancov. Z tohto počtu je v prípravnej štátnej službe 6 zamestnancov, v dočasnej štátnej službe 109 zamestnancov 2 zamestnanci v stálej štátnej službe a 2 predstavení v politickej funkcii. Do verejnej služby bolo zaradených 30 zamestnancov.
V. Ďalšie aktivity úradu

Vzdelávanie

Inštitút duševného vlastníctva zameraný na rozvoj ľudských zdrojov a publikačnú činnosť pokračoval v poskytovaní vzdelávania v
•	štvormodulovom kurze Duševné vlastníctvo, ktorý navštevovalo                         vyše 60 frekventantov.
•	špeciálnom trojdňovom kurze o duševnom vlastníctve pre Daňové riaditeľstvo SR,
•	zabezpečovaní prednáškovej činnosti mimo ÚPV SR, a to najmä účasťou našich lektorov na seminároch vo Vysokých Tatrách, Brezne a v Nitre, ako aj prednáškami na Univerzite Mateja Bela v Banskej Bystrici a na Technickej univerzite vo Zvolene ako aj prednáškami pracovníkov úradu na odborných seminároch rezortov hospodárstva, obrany a školstva.
         inovovaných

Skúšky patentových zástupcov a preukázania odbornej spôsobilosti

Preukázania odbornej spôsobilosti zastupovať v konaní pred úradom sa v decembri 2001 sa zúčastnili traja advokáti a komerčný právnici a v súčinnosti s Komorou patentových zástupcov (KPZ) sa konali aj skúšky patentových zástupcov, ktorých sa zúčastnilo 12 záujemcov o výkon činnosti patentového zástupcu podľa inovovanej smernice. 

      Na Slovensku v súčasnosti pôsobí 78 zástupcov oprávnených na zastupovanie pred úradom. 

Semináre a kurzy

V úrade sa organizovali medzinárodné odborné semináre a kurzy ochrany priemyselného vlastníctva určené pracovníkom patentových úradov (aj zo zahraničia), patentovým zástupcom, sudcom i pracovníkom z praxe. V októbri 2001 sa konal dvojdňový seminár „Ochranná známka spoločenstva“ pre pracovníkov ÚPV SR a pre patentových zástupcov.

Publikačná činnosť

Vestník ÚPV SR je najdôležitejšou publikáciou z oblasti priemyselnoprávnej ochrany. Vychádza pravidelne, jedenkrát mesačne. V období minulého roka úrad rozposlal výtlačky do 43 krajín a na základe vzájomnej výmeny získal vestníky z 37 štátov a medzinárodných organizácií.
V rokoch 2001 a 2002 vydal tlačou 1 730 patentov. 
Úrad vydal počas roka 2001 šesť vlastných publikácií, z toho jednu pôvodnú autorskú, ktoré boli určené širokej verejnosti a na vzdelávacie potreby účastníkov kurzu Duševné vlastníctvo.ov 
Úrad štvrťročne vydáva odborný časopis Duševné vlastníctvo, ktorý prináša informácie z teórie a praxe autorského práva a priemyselných práv.

Sťažnosti

V roku 2001 bolo podaných 8 sťažností, z ktorých boli 4 opodstatnené a v roku 2002 štyri sťažnosti, z toho bola jedna opodstatnená. V dvoch prípadoch išlo o sťažnosti týkajúce sa konania o ochranných známkach, v ďalších dvoch o oneskorené vyplatenie honoráru za príspevky uvedené v časopise Duševné vlastníctvo, v jednom prípade nezaslania zborníka z konferencie o duševnom vlastníctve a v jednom prípade za nesprávny postup pri hodnotení návrhov na udelenie Ceny Jána Bahýľa. Vybavovaniu sťažností je venovaná zvláštna pozornosť a o výsledku sú informovaní pracovníci príslušného odboru.

Kontrola

V rámci vnútornej kontroly sa úrad v 21 vykonaných kontrolách v uplynulých dvoch rokoch zameral na kontrolu plnenia uznesení vlády , dohôd o vykonaní práce mimo pracovného pomeru, dokumentácie ochrany pred požiarmi, plnenia úloh vyplývajúcich z pokynu č. 32/2001 o minimálnych bezpečnostných a zdravotných požiadavkách pri práci s počítačmi  ako aj kontrol v oblasti PO, BOZP, CO, obrana, bezpečnosť a ochrana a ochrana utajovaných skutočností. 

V rámci finančnej kontroly sa úrad v roku 2001 zameral na prípravu vnútorných predpisov a vyškolenie personálu. V roku 2002 úrad vykonal celkom X kontrol, a v rámci nich priebežnú kontrolu všetkých zmlúv a dohôd uzatváraných úradom, faktúr nad 100 000 Sk, cestovných príkazov domácich, zahraničných a pokladne.
Následná finančná kontrola bola vykonaná v oblastiach nakladania s prebytočným majetkom za obdobie 11/2001 až 10/2002, dodržiavania zákona o verejnom obstarávaní v I. polroku 2002 a kontrola nakladania s prostriedkami Európskych spoločenstiev a iným prostriedkami zo zahraničia v I. polroku 2002. 
Kontroly nezistili žiadne porušenia zákona.

Sťažnosti

Úrad priemyselného vlastníctva Slovenskej republiky je povinný v zmysle zákona 
č. 152/1998 Z. z. o sťažnostiach, prijímať a vybavovať sťažnosti a následne kontrolovať ich vybavenie.
V rokoch 1996 až 2000 úrad zaevidoval a vybavil 18 sťažností, z ktorých bolo 5 opodstatnených. 
V roku 2001zaevidoval 8 z ktorých boli 4 opodstatnené. V roku 2002 boli v úrade zaevidované a prešetrené 4 sťažností, z ktorých jedna bola opodstatnená.

Akcie pre verejnosť

V roku 2001 bolo v porovnaní s predchádzajúcimi rokmi usporiadaných podstatne viac akcií pre verejnosť. Pri príležitosti prvého Svetového dňa duševného vlastníctva sa 26. apríla 2001 konala v ÚPV SR konferencia „Duševné vlastníctvo na Slovensku“,            z ktorej úrad vydal zborník s rovnomenným názvom. Súčasne s konferenciou bol deň otvorených dverí a návštevníci si mohli pozrieť aj neverejné priestory úradu.

V záujme popularizácie priemyselnoprávnej ochrany úrad vystavoval a poskytoval bezplatné informácie a konzultácie na Medzinárodnom strojárskom veľtrhu v Nitre, veľtrhu INCHEBA v Bratislave. V septembri úrad usporiadal v Dome kultúry v Banskej Bystrici samostatnú výstavu vynálezov a technických noviniek UmInEx, ktorú si popri asi 1 500 návštevníkoch prezrel aj prezident SR. Počas výstavy bola slávnostne odovzdaná Cena Jána Bahýľa a šesť čestných uznaní. V rámci projektu HEURÉKA 2001 na podporu podnikania úrad zabezpečil propagáciu súťaže a hodnotenie 191 projektov.

Sprístupňovanie informácií

V rámci zákona č. 211/2000 Z. z. o slobodnom prístupe k informáciám úrad vybavil 21 žiadostí o informácie. Úrad v decembri 2000 s platnosťou od 1.1.2001 vydal Smernicu č. 11/2000, ktorou sa upravuje sprístupňovanie informácií v Úrade priemyselného vlastníctva SR v súlade so zákonom NR SR č. 211/2000 Z. z. o slobodnom prístupe k informáciám
       Okrem toho bežným spôsobom poskytoval informácie, ako aj poradenskú činnosť. 

Spolupráca s inštitúciami

Medzi nadštandardné aktivity úradu možno zaradiť aj aktívnu spoluprácu so strednými a vysokými školami (prednášky a exkurzie v úrade), ako aj podporu občianskych združení a inštitúcií venujúcich sa technickej tvorivosti a prezentácii jej výsledkov. Z tejto oblasti úrad v uplynulom roku spolupracoval najmä so:
•	Slovenským združením vynálezcov a zlepšovateľov Zväzu slovenských vedecko-technických spoločností,
•	Komorou patentových zástupcov
•	Národnou skupinou Medzinárodnej organizácie pre ochranu priemyselného vlastníctva AIPPI

Občianskym združením Vedecká hračka.

Ekonomika

Úrad priemyselného vlastníctva SR je rozpočtovou organizáciou. Štátny rozpočet je výlučným zdrojom všetkých jeho prostriedkov potrebných na činnosť úradu. Všetky správne poplatky za konanie vo veciach predmetov priemyselného vlastníctva a príjmy za služby pre verejnosť a konanie o medzinárodných ochranných známkach sú odvádzané do štátneho rozpočtu.
Prehľad príjmov a výdavkov za roky 2001 a 2002		
					v tis. Sk	
				Rok	Rok	
				2001	2002	
Ukazovateľ					
						
Príjmy spolu			56 946	24 717	
z toho:						
Rozpočtové				32 841		
Mimorozpočtové			24 105		
Výdavky spolu			79 738	72 045	
z toho:						
Rozpočtové				56 282		
Mimorozpočtové			23 456		
v tom:						
Bežné výdavky			64 319	58 901	
z toho:						
rozpočtové				51 385		
mimorozpočtové			12 934		
v tom:						
mzdy, platy, služobné príjmy		29 594	26 643	
a ostatné osobné vyrovnania				
z toho:						
rozpočtové				23 452		
mimorozpočtové			6 142		
poistné a príspevky zamestnávateľa			
do poisťovní a NÚP			10 660	9 827	
z toho:						
rozpočtové				8 326		
mimorozpočtové			2 334		
tovary a ďalšie služby			24 065	22 317	
z toho:						
rozpočtové				19 607		
mimorozpočtové			4 458		
bežné transfery				114	
Kapitálové výdavky			15 419	13 144	
z toho:						
rozpočtové				4 897		
mimorozpočtové			10 522